**ผลการจัดการเรียนรู้แบบห้องเรียนกลับด้านที่มีต่อผลสัมฤทธิ์ทางการเรียนและความพึงพอใจของนักเรียนชั้นประถมศึกษาปีที่ 6 โรงเรียนสาธิต มหาวิทยาลัยราชภัฏสวนสุนันทา**

**Weerayuth Plailek**

*Demonstration School, Suan Sunandha Rajabhat University, Thailand*

*Email: weerayuth.pl@ssru.ac.th*

**บทคัดย่อ**

การวิจัยครั้งนี้วัตถุประสงค์เพื่อศึกษาผลการจัดการเรียนรู้แบบห้องเรียนกลับด้าน ที่มีต่อผลสัมฤทธิ์ทางการเรียน และความพึงพอใจต่อการจัดการเรียนรู้ของนักเรียนชั้นประถมศึกษาปีที่ 6 กลุ่มที่ศึกษาในการวิจัยเป็นนักเรียนชั้นประถมศึกษาปีที่ 6/1 โรงเรียนสาธิตมหาวิทยาลัยราชภัฏสวนสุนันทา ภาคเรียนที่ 1 ปีการศึกษา 2566 จำนวน 1 ห้องเรียน มีนักเรียน 37 คน ซึ่งได้มาจากการเลือกแบบเจาะจง (Purposive Sampling) เครื่องมือที่ใช้ในการวิจัยประกอบด้วย แผนการจัดการเรียนรู้แบบห้องเรียนกลับด้าน วิชาคณิตศาสตร์ เรื่อง เศษส่วน แบบทดสอบวัดผลสัมฤทธิ์ทางการเรียน และแบบสอบถามความพึงพอใจต่อการจัดการเรียนรู้ ซึ่งดำเนินการทดลองกลุ่มเดียวทดสอบก่อนและหลังการจัดการเรียนรู้ (One group pretest-posttest design) วิเคราะห์ข้อมูลโดยหาค่าเฉลี่ย( 𝑥̅ )ค่าส่วนเบี่ยงเบนมาตรฐาน (S.D.**)** ผลการวิจัยพบว่า ผลสัมฤทธิ์ทางการเรียนของนักเรียนที่ได้รับการจัดการเรียนรู้แบบห้องเรียนกลับด้านสูงกว่าก่อนเรียน และนักเรียนมีความพึงพอใจต่อการเรียนรู้แบบห้องเรียนกลับด้านในระดับมาก

**คำสำคัญ:** การจัดการเรียนรู้แบบห้องเรียนกลับด้าน

**บทนำ**

โลกในศตวรรษที่ 21 นั้นมุ่งส่งเสริมให้ผู้เรียนมีทักษะด้านการคิดวิเคราะห์ การคิดอย่างมีวิจารณญาณ การแก้ปญหา การคิดสร้างสรรค์ การใช้เทคโนโลยี การสื่อสารและการร่วมมือ กระบวนการพัฒนาคนนั้นบุคลากรทางการศึกษาและผู้ที่เกี่ยวข้องจะร่วมกันจัดการเรียนรู้เพื่อพัฒนาผู้เรียนให้มีคุณลักษณะอันพึงประสงค์การออกแบบการสอนเป็นส่วนสำคัญที่สุดของการสอน เพื่อให้การสอนบรรลุเป้าหมายที่กำหนด โดยอาศัยระบบที่มีขั้นตอนพัฒนาคุณภาพให้ดีขึ้นอย่างต่อเนื่อง ซึ่งสอดคล้องกับพระราชบัญญัติการศึกษาแห่งชาติ ฉบับที่ 4 แก้ไขเพิ่มเติม พ.ศ. 2562 มาตรา 22 ได้กล่าวถึงหลักในการจัดการศึกษาว่า ผู้เรียนทุกคนมีความสามารถเรียนรู้และพัฒนาตนเองได้ และถือว่าผู้เรียนสำคัญที่สุด กระบวนการจัดการศึกษาต้องส่งเสริมให้ผู้เรียนสามารถพัฒนาตามธรรมชาติและเต็มตามศักยภาพ (สำนักงานคณะกรรมการการศึกษาขั้นพื้นฐาน, 2560) อย่างไรก็ตามในสังคมไทยยังคงประสบปัญหาด้านการ จัดการเรียนการสอนที่เน้นเฉพาะเนื้อหาอย่างเดียว การจัดการเรียนรู้ที่ยังคงเป็นรูปแบบการบรรยายเป็นหลัก ผู้สอนเป็นผู้ป้อนข้อมูลและผู้เรียนรอรับ ข้อมูลอย่างเดียว ทำให้ผู้เรียนเกิดความเคยชินในการจัดการเรียนรู้ในลักษณะเช่นนี้ และผู้เรียนไม่มีโอกาสที่จะแสดงความสามารถในการแสดงความคิดเห็น ขาดทักษะในการคิดวิเคราะห์ และไม่มีการ วางแผน (วิจารณ์ พานิช, 2555: 17) และไม่ได้ฝึกให้ผู้เรียนมีทักษะกระบวนการทางคณิตศาสตร์ วิทยาศาสตร์ หรือปลูกฝังให้มีทักษะการคิดวิเคราะห์และแก้ปัญหา ดังนั้นเพื่อให้เด็กไทยอยู่รอดในสังคมที่มีการเปลี่ยนแปลงอย่างรวดเร็ว จึงจำเป็นต้องมี การปฏิรูปหรือปรับปรุงการศึกษาให้สอดคล้องกับการเปลี่ยนแปลง ที่เน้นให้เด็กรู้จักคิด คิดเป็น ใฝ่รู้ ใฝ่เรียน จึงต้องได้รับความร่วมมือจากทุกฝ่าย โดยเฉพาะครูผู้สอนที่นอกจากจะมีความรู้ ด้านเนื้อหาแล้วยังต้องมีการจัดกระบวนการเรียนรู้และวิธีการสอนที่หลากหลาย เพื่อกระตุ้นการเรียนรู้และดึงดูดความสนใจจากผู้เรียน(สมบัติ การจนารักพงค์, 2545)

การจัดการเรียนการสอนวิชาคณิตศาสตร์ที่จะประสบความสำเร็จนั้นควรสอนจากเรื่องที่เป็นรูปธรรม ไปหาเรื่องที่เป้นนามธรรม การจัดกิจกรรมการเรียนการสอนที่ดีนั้นควรเปิดโอกาสให้ผู้เรียนได้สร้างความคิดรวบยอด ค้นพบความรู้ได้ด้วยตนเอง มีกิจกรรมที่หลากหลาย ท้าทายความคิด เราจะต้องเตรียมผู้เรียนให้มีความพร้อมที่จะเรียนรู้สิ่งต่าง ๆ ให้ตรงตามความคาดหวังคุณภาพของผู้เรียนในระดับประถมศึกษาในระดับประถมต้นและระดับประถมปลายนั้นต้องการให้ผู้เรียนมีทักษะการบวก การลบ การคูณ การหาร และสามารถนำไปใช้ในสถานการณ์ต่าง ๆ ได้ (สำนักงานคณะกรรมการการศึกษาขั้นพื้นฐาน, 2560)

แนวคิดการเรียนรู้แบบกลับด้าน เกิดขึ้นตามแนวคิดของ Jonathan Bergman และ Aaron Sams เขากล่าวว่ารูปแบบห้องเรียนกลับด้านเป็นวิธีการที่ครอบคลุม การใช้เทคโนโลยีเพื่อยกระดับการเรียนรู้ในห้องเรียนต่างๆ เพื่อมีเวลามากขึ้นที่จะมีปฏิสัมพันธ์กับผู้เรียนแทนการบรรยายหน้าห้อง รูปแบบห้องเรียนกลับด้านนี้ต้องการช่วยเหลือนักเรียนที่มีปัญหาการเข้าชั้นเรียนไม่ทัน หรือผู้เรียนที่มีการเรียนรู้ช้า โดยให้เหตุผลของการกลับด้านห้องเรียนคือ เพื่อเปลี่ยนวิธีการถ่ายทอดความรู้ของครูจากที่เคยบรรยายหน้าชั้นเรียนเปลี่ยนเป็นครูฝึก หรือโค้ชแทน หรือเรียกว่าติวเตอร์ (ยุภาพร ด้วงโต้ด, 2561) ซึ่งสอดคล้องกับ(อาลาวียะ สะอะ, 2559)ที่ว่าแนวคิดหลักของ "ห้องเรียนกลับทาง" คือ "เรียนที่บ้านทำการบ้านที่โรงเรียน" เป็นการนำสิ่ง ที่เดิมที่เคยทำในชั้นเรียนไปทำที่บ้าน และนำสิ่งที่เคยถูกมอบหมายให้ทำที่บ้านมาทำในชั้นเรียนแทน โดยยึดหลักที่ว่าเวลาที่นักเรียนต้องการพบครูจริงๆ คือ เวลาที่เขาต้องการความช่วยเหลือ เขาไม่ได้ ต้องการให้ครูอยู่ในชั้นเรียนเพื่อสอนเนื้อหาต่างๆ เพราะเขาสามารถศึกษาเนื้อหานั้นๆ ด้วยตนเอง ถ้าครูบันทึกวีดิทัศน์การสอนให้เด็กไปดูเป็นการบ้าน แล้วครูใช้ชั้นเรียนสำหรับชี้แนะนักเรียนให้เข้าใจ แก่นความรู้จะดีกว่า ครูจะแจกสื่อให้เด็กไปศึกษาล่วงหน้าที่บ้าน เมื่อมาเข้าชั้นเรียน นักเรียนจะซักถามข้อสงสัยต่างๆ จากนั้นก็ลงมือทำงานที่ได้รับมอบหมายเป็นรายบุคคลหรือรายกลุ่มโดยมีครู คอยให้คำแนะนำตอบข้อสงสัย

โรงเรียนสาธิตมหาวิทยาลัยราชภัฏสวนสุนันทามีนักเรียนที่มีความพร้อมด้านการเรียนและสื่อเทคโนโลยีประกอบกับผู้วิจัยต้องการที่จะยกระดับความสามารถและผลสัมฤทธิ์ทางการเรียนของนักเรียนชั้นประถมศึกษาปีที่ 6 ทั้งนี้เนื่องมาจากเมื่อจบการศึกษาแล้วนักเรียนจะต้องสอบวัดระดับความรู้ O-Net ในระดับชาติและนักเรียนบางส่วนจะต้องออกไปสอบแข่งขันเพื่อเข้าเรียนในชั้นมัธยมศึกษาต่อไปผู้วิจัยเห็นว่าการใช้เทคนิคการสอนแบบห้องเรียนกลับด้านน่าจะช่วยทำให้นักเรียนมีองค์ความรู้ที่สูงขึ้นเข้าและจดจำเนื้อหาของบทเรียนได้ดียิงขึ้นผู้วิจัยจึงสนใจที่จะศึกษาผลการจัดการเรียนรู้แบบห้องเรียนกลับด้านที่มีต่อผลสัมฤทธิ์ทางการเรียนและความพึงพอใจของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา

**วัตถุประสงค์การวิจัย**

1. เพื่อศึกษาผลการจัดการเรียนรู้แบบห้องเรียนกลับด้านที่มีต่อผลสัมฤทธิ์ทางการเรียนของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา

2. เพื่อศึกษาความพึงพอใจของนักเรียนที่มีต่อการจัดการเรียนการสอนแบบห้องเรียนกลับด้านของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา

**วิธีดำเนินการวิจัย**

1. ประชากรกลุ่มตัวอย่าง

1.1 ประชากร

ประชากรที่ใช้ในการวิจัยครั้งนี้ ได้แก่ นักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา (ฝ่ายประถม) จำนวน 2 ห้องเรียน จำนวน 74 คน ที่กำลังศึกษาในภาคเรียนที่ 1 ปีการศึกษา 2566

1.2 กลุ่มตัวอย่าง

กลุ่มตัวอย่างที่ใช้ในการวิจัยครั้งนี้ได้แก่ นักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา(ฝ่ายประถม) ที่กำลังศึกษาในภาคเรียนที่ 1 ปีการศึกษา 2566 ได้มาโดยการเลือกแบบเจาะจง (Purposive Sampling) มีนักเรียนจำนวน 37 คน

2. เครื่องมือที่ใช้ในการวิจัย

2.1 แผนการจัดการเรียนรู้แบบห้องเรียนกลับด้าน เรื่องเศษส่วน จำนวน 1 แผน ระยะเวลา 12 ชั่วโมง

2.2 แบบสอบถามความคิดเห็นของนักเรียนที่มีต่อการจัดการเรียนการสอนแบบห้องเรียนกลับด้านของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา

มีลักษณะเป็นแบบสอบถามมาตราส่วนประมาณค่า (Rating Scale) 5 ระดับ (บุญชม ศรีสะอาด, 2553) ดังนี้

5 หมายถึง เห็นด้วยมากที่สุด

4 หมายถึง เห็นด้วยมาก

3 หมายถึง เห็นด้วยปานกลาง

2 หมายถึง เห็นด้วยน้อย

1 หมายถึง เห็นด้วยน้อยที่สุด ไม่แน่ใจ หรือไม่เห็นด้วย

การวิเคราะห์โดยใช้ค่าเฉลี่ยและส่วนเบี่ยงเบนมาตรฐาน แล้วนำเสนอข้อมูลในรูปแบบตารางประกอบความเรียง โดยใช้เกณฑ์การแปลความหมายตามระดับความพึงพอใจ 5 ระดับ (บุญชม ศรีสะอาด, 2553) ดังนี้

ค่าเฉลี่ยคะแนน 4.51 – 5.00 หมายถึง ความพึงพอใจอยู่ในระดับดีมาก

ค่าเฉลี่ยคะแนน 3.51 – 4.50 หมายถึง ความพึงพอใจอยู่ในระดับดี

ค่าเฉลี่ยคะแนน 2.51 – 3.50 หมายถึง ความพึงพอใจอยู่ในระดับปานกลาง

ค่าเฉลี่ยคะแนน 1.51 – 2.50 หมายถึง ความพึงพอใจอยู่ในระดับพอใช้

ค่าเฉลี่ยคะแนน 1.00 – 1.50 หมายถึง ความพึงพอใจอยู่ในระดับควรปรับปรุง

3. การเก็บรวบรวมข้อมูล

การวิจัยครั้งนี้ผู้วิจัยทำการทดลองและเก็บรวบรวมข้อมูลในภาคเรียนที่ 1 ปีการศึกษา 2566 จำนวน 14 ชั่วโมง โดยดำเนินการเก็บรวบรวมข้อมูลดังนี้

1. ผู้วิจัยชี้แจงวัตถุประสงค์ของการวิจัยให้กับกลุ่มตัวอย่าง

2. ทำการทดสอบความรู้ (Pre-test) ก่อนการจัดการเรียนรู้แบบห้องเรียนกลับด้านกับกลุ่ม ตัวอย่างด้วยแบบทดสอบวัดผลสัมฤทธิ์ทางการเรียนวิชาคณิตศาสตร์ จำนวน 20 ข้อเวลา 60 นาที

3. ดำเนินการจัดการเรียนรู้ตามแผนการจัดการเรียนรู้แบบห้องเรียนกลับด้าน โดยให้กลุ่มตัวอย่างทดลอง เรียนรู้ด้วยวีดิทัศน์ เอกสารประกอบการเรียนและหนังสือเรียนด้วยตนเองที่บ้านตามหัวข้อที่ผู้วิจัยได้มอบหมาย

4. เมื่อสิ้นสุดการทดลองแล้วทำการทดสอบหลังเรียน (Post-test) กับกลุ่มตัวอย่างโดย ใช้เครื่องมือชุดเดียวกับเครื่องมือที่ใช้ทดสอบก่อนเรียน

5. ทำแบบสอบถามความพึงพอใจของนักเรียนที่มีต่อการจัดการเรียนการสอนแบบห้องเรียนกลับด้านกับกลุ่มตัวอย่าง

6. นำผลที่ได้จากการทดสอบวัดผลสัมฤทธิ์ทางการเรียน และความพึงพอใจของนักเรียนที่มีต่อการจัดการเรียนการสอนแบบห้องเรียนกลับด้านมาวิเคราะห์

**ผลการวิจัย**

ผู้วิจัยนำเสนอผลการวิเคราะห์ข้อมูลตามวัตถุประสงค์ของการวิจัย ดังนี้

1. ผลการจัดการเรียนรู้แบบห้องเรียนกลับด้านที่มีต่อผลสัมฤทธิ์ทางการเรียนของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา ผู้วิจัยใช้แบบทดสอบวัดผลสัมฤทธิ์ทางการเรียนวิชาคณิตศาสตร์ เรื่อง เศษส่วน ที่ผู้วิจัยสร้างขึ้นเพื่อทดสอบก่อนเรียนและหลังเรียนกับนักเรียนที่ได้รับการจัดการเรียนรู้แบบห้องเรียนกลับด้าน แล้วนำข้อมูลที่ได้มาวิเคราะห์ทางสถิติ และทดสอบค่าทีชนิดกลุ่มตัวอย่างไม่เป็นอิสระ ต่อกัน (t-test dependent group)

**ตารางที่ 1** ผลการจัดการเรียนรู้แบบห้องเรียนกลับด้านที่มีต่อผลสัมฤทธิ์ทางการเรียนของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา

|  |  |  |  |  |  |  |
| --- | --- | --- | --- | --- | --- | --- |
| **ทดสอบ** | **คะแนนเต็ม** | **N** | 𝑥̅ | **S.D.** | **t-test** | **p-value** |
| **ก่อนเรียน** | **20** | **37** | **9.05** | **1.76** | **20.63** | **3.59** |
| **หลังเรียน** | **20** | **37** | **16.68** | **2.14** |

จากตาราง 1 พบว่า นักเรียนที่ได้รับการจัดการเรียนรู้แบบห้องเรียนกลับด้านในวิชาคณิตศาสตร์ เรื่อง เศษส่วน มีคะแนนเฉลี่ยก่อนการจัดการเรียนรู้แบบห้องเรียนกลับด้าน เท่ากับ 9.05 คะแนน คะแนนเต็ม 20คะแนน ค่าส่วนเบี่ยงเบนมาตรฐานเท่ากับ 1.76 และคะแนนเฉลี่ยผลสัมฤทธิ์ทางการเรียนหลังการจัดการเรียนรู้แบบห้องเรียนกลับด้าน เท่ากับ 16.68 คะแนน คะแนนเต็ม 20 คะแนน ค่าส่วนเบี่ยงเบนมาตรฐานเท่ากับ 2.14 แสดงว่า นักเรียนที่ได้รับการจัดการเรียนรู้แบบห้องเรียนกลับด้านในวิชาคณิตศาสตร์ เรื่อง เศษส่วนหลังเรียนสูงกว่าก่อนเรียน

2. เพื่อศึกษาความพึงพอใจของนักเรียนที่มีต่อการจัดการเรียนการสอนแบบห้องเรียนกลับด้านของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา ผู้วิจัยใช้แบบสอบถามความพึงพอใจของนักเรียนที่มีต่อการจัดการเรียนการสอนแบบห้องเรียนกลับด้านนำข้อมูลที่ได้มาวิเคราะห์ข้อมูลทางสถิต

**ตาราง 2** แสดงผลระดับความพึงพอใจของนักเรียนที่มีต่อการจัดการเรียนการสอนแบบห้องเรียนกลับด้าน

|  |  |  |  |
| --- | --- | --- | --- |
| **รายการประเมิน** | **ค่าเฉลี่ย** | **S.D.** | **ระดับความพึงพอใจ** |
| 1. มีการชี้แจงข้อตกลง และบอกกติกาการเรียนรู้เป็นขั้นตอน | 3.55 | 0.72 | มาก |
| 2. มีการใช้เทคนิคการสอนน่าสนใจนอกเหนือไปจากการบรรยาย | 3.71 | 0.61 | มาก |
| 3. กิจกรรมการเรียนรู้ทำให้นักเรียนกล้าคิดกล้าตอบมากขึ้น | 4.26 | 0.64 | มาก |
| 4. ครูผู้สอนเปิดโอกาสให้ผู้เรียนได้แสดงความคิดเห็น ซักถาม  แลกเปลี่ยนความคิดเห็นตามข้อมูลที่ได้ศึกษามา | 4.02 | 0.37 | มาก |
| 5. ครูผู้สอนได้ใกล้ชิดกับผู้เรียนมากขึ้นเปิดโอกาสให้ถามตอบพูดคุย  และขอคำแนะนำมากขึ้น | 3.66 | 0.53 | มาก |
| 6. กิจกรรมการเรียนการสอนทำให้เข้าและจำเนื้อหาได้ดีขึ้น | 3.55 | 0.64 | มาก |
| 7. มีการใช้สื่อการสอนที่ทันสมัยมากขึ้น | 3.58 | 0.92 | มาก |
| 8. สามารถนำเทคนิคการเรียนไปใช้กับวิชาอื่นได้ | 3.53 | 0.92 | มาก |
| 9. มีการเตรียมตัวจัดการวางแผนกับการเรียนมากขึ้น | 3.79 | 0.99 | มาก |
| 10. ลดภาระการทำการบ้านที่บ้านได้ดีขึ้น | 3.52 | 1.20 | มาก |
| รวม | 3.71 | 0.26 | มาก |

จากตาราง 2 ผลการตอบแบบสอบถามความพึงพอใจของนักเรียนที่มีต่อการจัดการเรียนการสอนแบบห้องเรียนกลับด้านพบว่า นักเรียนมีความพึงพอใจอยู่ในระดับมาก มีค่าเฉลี่ย (𝑥̅ ) เท่ากับ 3.71 และค่า S.D. เท่ากับ 0.26 นักเรียนมีความพึงพอใจอยู่ในระดับมากสองอันดับแรก คือ กิจกรรมการเรียนรู้ทำให้นักเรียนกล้าคิดกล้าตอบมากขึ้น มีคะแนนเฉลี่ย (𝑥̅ ) เท่ากับ 4.26 ค่า S.D. เท่ากับ 0.64 และครูผู้สอนเปิดโอกาสให้ผู้เรียนได้แสดงความคิดเห็น ซักถามแลกเปลี่ยนความคิดเห็นตามข้อมูลที่ได้ศึกษามา มีคะแนนเฉลี่ย (𝑥̅ ) เท่ากับ 4.02 และค่า S.D. เท่ากับ 0.37

**สรุปผลการวิจัย**

ผู้วิจัยใช้แบบทดสอบวัดผลสัมฤทธิ์ทางการเรียนวิชาคณิตศาสตร์ เรื่อง เศษส่วน ที่ผู้วิจัยสร้างขึ้นเพื่อทดสอบก่อนเรียนและหลังเรียนกับนักเรียนที่ได้รับการจัดการเรียนรู้แบบห้องเรียนกลับด้าน แล้วนำข้อมูลที่ได้มาวิเคราะห์และสรุปผลได้ดังนี้

1. นักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทาที่ได้รับการจัดการเรียนรู้แบบห้องเรียนกลับด้านมีผลสัมฤทธิ์ทางการเรียนสูงกว่าก่อนเรียน

2. นักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทาที่ได้รับการจัดการเรียนการสอนแบบห้องเรียนกลับด้านมีความพึงพอใจอยู่ในระดับมาก

**อภิปรายผล**

การวิจัยเรื่องผลการจัดการเรียนรู้แบบห้องเรียนกลับด้านที่มีต่อผลสัมฤทธิ์ทางการเรียนและความพึงพอใจของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา ขอนำเสนอการอภิปรายผลตามหัวข้อดังต่อไปนี้ 1. นักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทาที่ได้รับการจัดการเรียนรู้แบบห้องเรียนกลับด้านมีผลสัมฤทธิ์ทางการเรียนสูงกว่าก่อนเรียน

จากผลการวิจัยพบว่า นักเรียนชั้นประถมศึกษาปีที่ 6/1 ที่ได้รับการจัดการเรียนรู้แบบห้องเรียนกลับด้าน มีคะแนนสอบก่อนการจัดการเรียนรู้แบบห้องเรียนกลับด้านมีคะแนนเฉลี่ยเท่ากับ 9.05 คะแนน จากคะแนนเต็ม 20คะแนน และคะแนนสอบหลังการจัดการเรียนรู้แบบห้องเรียนกลับด้านมีคะแนนเฉลี่ยเท่ากับ 16.68 คะแนน จากคะแนนเต็ม 20 คะแนน ทั้งนี้อาจเนื่องมาจากการจัดการเรียนรู้แบบห้องเรียนกลับด้านเป็นรูปแบบการจัดการเรียนรู้ที่เน้นผู้เรียนเป็นสำคัญ มีผู้สอนเป็นผู้อำนวยความสะดวกและหรือเป็นโค้ชที่จะคอยช่วยชี้แนะในส่วนที่นักเรียนต้องการความช่วยเหลือซึ่งสอดคล้องกับ (ธนวัฒน์ ศรีศิริวัฒน์, 2556) ที่กล่าวว่ารูปแบบของการจัดการเรียนการสอนของครูมีส่วนสำคัญต่อการเรียนของผู้เรียน ที่จะส่งเสริมให้ผู้เรียนเรียนรู้ด้วยตนเองมาก่อนโดยเป็นการเรียนที่บ้านแล้วมาทำการบ้าน แบบฝึกหัดหรือมาทำกิจกรรมเพิ่มเติมที่โรงเรียน ซึ่งผู้เรียนจะต้องเตรียมตัวเอง ทำให้ผู้เรียนได้เรียนรู้เนื้อหาต่าง ๆ ก่อนเข้าชั้นเรียนจึงเพิ่มโอกาสที่ผู้เรียนจะได้ทำแบบฝึกหัดที่หลากหลายมากขึ้น 2. นักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทาที่ได้รับการจัดการเรียนการสอนแบบห้องเรียนกลับด้านมีความพึงพอใจอยู่ในระดับมาก จากผลการวิจัยพบว่านักเรียนชั้นประถมศึกษาปีที่ 6/1 โรงเรียนสาธิตมหาวิทยาลัยราชภัฏสวนสุนันทา ที่ได้รับการจัดการเรียนการสอนแบบห้องเรียนกลับด้านมีความพึงพอใจอยู่ในระดับมาก มีผลรวมค่าเฉลี่ย (𝑥̅ ) เท่ากับ 3.71 และค่า S.D. เท่ากับ 0.26 และเมื่อพิจารณาเป็นรายข้อ พบว่านักเรียนมีความพึงพอใจในเรื่อง กิจกรรมการเรียนรู้ทำให้นักเรียนกล้าคิดกล้าตอบมากขึ้นโดยมีผลรวมค่าเฉลี่ย (𝑥̅ ) เท่ากับ 4.26 และค่า S.D. เท่ากับ 0.64 รองลงมาคือครูผู้สอนเปิดโอกาสให้ผู้เรียนได้แสดงความคิดเห็น ซักถามแลกเปลี่ยนความคิดเห็นตามข้อมูลที่ได้ศึกษามา มีผลรวมค่าเฉลี่ย (𝑥̅ ) เท่ากับ 4.02 และค่า S.D. เท่ากับ 0.37 แสดงให้เห็นว่าผู้เรียนมีความพึงพอใจต่อการจัดการเรียนรู้ในระดับมาก ทั้งนี้อาจเนื่องมาจากการจัดการเรียนรู้แบบห้องเรียนกลับด้านเป็นรูปแบบการเรียนรู้ที่เน้นผู้เรียนเป็นสำคัญ เน้นให้ผู้เรียนค้นคว้าหาความรู้และเรียนรู้ด้วยตนเองตามความสามารถของตนเองและผู้เรียนมีประเด็นคำถามก่อนที่จะได้รับคำแนะนำจากครูผู้สอน ซึ่งส่งผลให้ผู้เรียนมีความภาคภูมิใจในตนเอง

ข้อเสนอแนะ

การวิจัยเรื่องผลการจัดการเรียนรู้แบบห้องเรียนกลับด้านที่มีต่อผลสัมฤทธิ์ทางการเรียนและความพึงพอใจของนักเรียนชั้นประถมศึกษาปีที่ 6 โรงเรียนสาธิตมหาวิทยาลัยราชภัฏสวนสุนันทา

มีข้อเสนอแนะดังต่อไปนี้

1. ข้อเสนอแนะในการนำผลการวิจัยไปใช้

1.1 การนำการจัดการเรียนรู้แบบห้องเรียนกลับด้านไปใช้ครูผู้สอนและผู้เรียนจะต้องเตรียมความพร้อมโดยครูจะต้องชี้แจงกับนักเรียนให้เข้าใจลักษณะของรูปแบบการเรียนการสอนก่อนและครูผู้สอนจะต้องมีการวางแผนการจัดการเรียนรู้ให้สอดคล้องกับเนื้อหาที่จะสอน การจัดกิจกรรมการเรียนรู้ และสื่อการสอน

1.2 ครูผู้สอนควรให้คำแนะนำตามความสามารถของผู้เรียนหรือให้เพื่อนที่มีความสามารถช่วยสอนเพิ่มเติม

2. ข้อเสนอแนะเพื่อการทำวิจัยในครั้งต่อไป

2.1 ควรนำรูปแบบการสอนไปใช้ในรายวิชาและนักเรียนระดับชั้นอื่น ๆ และควรจัดเตรียมสิ่งอำนวยความสะดวกให้พร้อม 2.2 กำหนดระยะเวลาให้เหมาะสมกับเนื้อหาไม่มากไม่น้อยจนเกินไป โดยต้องคำนึงถึงผู้เรียนเป็นสำคัญ

**บรรณานุกรม**

ธนวัฒน์ ศรีศิริวัฒน์. (2556). การศึกษาปัจจัยที่ส่งผลต่อผลสัมฤทธิ์ในการเรียนคณิตศาสตร์ของนักเรียนระดับ มัธยมศึกษาตอนต้น. กรุงเทพฯ: มหาวิทยาลัยราชภัฏสวนสุนันทา. ยุภาพร ด้วงโต้ด. (2561) การจัดการเรียนรู้โดยใช้ห้องเรียนกลับด้านเพื่อพัฒนาผลสัมฤทธิ์ทางการเรียนรายวิชา คณิตศาสตร์สำหรับนักเรียนชั้นมัธยมศึกษาปีที่ 3 ปริญญานิพนธ์ มหาวิทยาลัยเทคโนโลยีราชมงคล ธัญบุรี สมบัติ การจนารักพงค์. (2545). เทคนิคการสอนให้ผู้เรียนเกิดทักษะการคิด. กรุงเทพฯ: ธารอักษร. สำนักงานคณะกรรมการการศึกษาขั้นพื้นฐาน. (2560). กระทรวงศึกษาธิการตัวชี้วัดและสาระการเรียนรู้ แกนกลาง กลุ่มสาระการเรียนรู้คณิตศาสตร์ (ฉบับปรับปรุงพ.ศ. ๒๕๖๐) ตามหลักสูตรแกนกลาง การศึกษาขั้นพื้นฐาน พุทธศักราช 2551,โรงพิมพ์ชุมนุมสหกรณ์การเกษตรแห่งประเทศไทยจำกัดวิจารณ์ พานิช. (2556). ครูเพื่อศิษย์ สร้างห้องเรียนกลับทาง. (พิมพ์ครั้งที่ 2). กรุงเทพฯ: เอสอาร์พริ้นติ้งแมส โปรดักส์. อาลาวียะ สะอะ. (2559). ผลการจัดการเรียนรู้แบบห้องเรียนกลับทางที่มีต่อผลสัมฤทธิ์ทางการเรียน ทักษะ การคิดวิเคราะห์ และความพึงพอใจต่อการจัดการเรียนรู้ของนักเรียนชั้นมัธยมศึกษาปีที่ 5 มหาวิทยาลัยสงขลานครินทร์